VIDEO Petre Daea compară sacrificarea porcilor bolnavi cu holocaustul de la Auschwitz. PNL, USR, PMP și Mișcarea România Împreună îi cer demisia

Ministrul Agriculturii, Petre Daea, a comparat marți sacrificarea porcilor bolnavi de pestă porcină cu uciderea evreilor în lagărul de exterminare de la Auschwitz. ”Nu există antidot, nu există vaccin, nu există medicamente, singura metodă este sacrificarea. Porcii se incinerează, este o muncă extraordinară. Acolo este ca la Auschwitz. Efective de porci care se asomează, trec în partea cealaltă și se pun pe foc, o fac medicii veterinari care sunt la limita rezistenței, să stai cu 2000- 3000 de porci care trebuie sacrificați zilnic”, a spus ministrul Petre Daea la Antena 3.

Daea s-a referit la apariția celui de-al doilea mare focar de pestă porcină, la ferma Pigcom Tulcea.

Mișcarea România Împreună i-a cerut demisia printr-o postare pe Facebook: „Este inadmisibil ca un ministru al Guvernului României să compare incinerarea porcilor cu Holocaustul, o tragedie mondială condamnată de România. Mesajul domnului ministru Daea este incalificabil, cerem demisia sau demiterea de urgență a acestuia. Există cazuri în care superficialitatea poate fi amuzantă, însă această situație arată o lipsă de discernământ din partea ministrului Agriculturii”.

Și PNL, prin purtătorul de cuvânt Ionel Dancă, i-a cerut demisia ministrului Daea, calificând drept „intolerabilă” „comparaţia victimelor de la Auschwitz cu incinerarea animalelor”.

„Astăzi, la prima oră, ministrul Agriculturii, Petre Daea, trebuie să-şi prezinte demisia şi să ceară scuze public victimelor Holocaustului de la Auschwitz. În caz contrar, o somăm pe doamna prim-ministru Viorica Dăncilă să îl demită urgent. Comparaţia victimelor de la Auschwitz cu incinerarea animalelor este intolerabilă şi trebuie sancţionată public imediat”, a scris, joi, Dancă pe Facebook.

La rândul său, USR a spus că declarațiile ministrului Agriculturii sunt iresponsabile și a solicitat demisia sa din funcție.

„Comparaţia ministrului care face trimitere la Holocaust şi victimele acestuia nu poate fi trecută cu vederea. Cerem Guvernului să-l demită imediat pe ministrul Daea. Este incredibil cum un reprezentant al Guvernului poate fi atât de iresponsabil şi să facă asemenea declaraţii. Comparaţia arderii porcilor cu o tragedie soldată cu milioane de victime este inacceptabilă. Incapacitatea de a pricepe ce spun a miniştrilor acestui Guvern de incompetenţi în frunte cu Viorica Dăncilă nu este o scuză”, a declarat președintele USR, Dan Barna.

Foto: InquamPhotos / Octav Ganea